Gesin ‘verlig’ oor inhegtenisnemings ná plaasmoordDeon de Bruyn. “Die verligting is groot dat daar so vinnig gevorder is met die saak.” Só het Susan de Bruyn gereageer op die nuus dat vyf verdagtes in hegtenis geneem is in verband met die moord op haar seun, Deon de Bruyn (25). “Niks in die lewe kan ons seun aan ons teruggee nie, almal rou nog met verlange. Sy plekkie by ons is leeg.” Deon is verlede Sondag op ŉ plaas naby Komatipoort in Mpumalanga doodgeskiet. Deon het saam met Estelle Jansen (59), wat vir hom soos ŉ “tweede ma” was, op die plaas Simonsvlei met suikerriet, mango’s en groente geboer. Estelle was in haar kamer toe ŉ man skielik te voorskyn gekom het. Volgens De Bruyn het Estelle met die aanvaller begin stoei en is hulle by die kamerdeur uit. Deon is net bokant die hart geskiet en Estelle is drie keer geskiet. De Bruyn het haar dank aan die polisie uitgespreek. “Ons dank aan kapt. Louis Stander en Pieter Stander en hulle span van die speurtak by die Komatipoort-polisie asook Securicon se operasionele span. Ons bedank ook die gemeenskap vir hulle ondersteuning.” Die vyf verdagtes, tussen die ouderdom van 25 en 36 jaar, is verlede week in en om Tonga in Mpumalanga vasgetrek. Die groep mans het reeds in die hof verskyn, en sal Vrydag hulle tweede hofverskyning maak wanneer hulle na verwagting om borgtog sal aansoek doen. Volgens De Bruyn is Estelle reeds uit die hospitaal ontslaan en sterk sy goed aan. De Bruyn het vroeër gesê Deon was ŉ “jong boer in murg en been”. “Hy was ŉ familiemens. Hy het nie regtig gekuier nie en sy huismense was vir hom baie belangrik. Hy het ŉ passie gehad vir landbou en was mal oor visvang.” Deon laat ook sy pa, Deon sr., suster, Amerelda Pohl (27), en ouma, Alida Coetsee, agter. Hy is Vrydag vanuit die NG Kerk Komatipoort begrawe.